钦定古今图书集成/理学汇编/文学典/第118卷 > 毛晋
## 钦定古今图书集成/理学汇编/文学典/第118卷 > 毛晋

按《苏州府志》：“晋，原名凤苞，字子晋，常熟人。父清，以孝
弟力田起家，为乡三老。杨忠烈涟为令时，每有大役，
倚以集事者也。晋奋起为儒，游钱谦益之门，强记博
览，通明好古，构汲古阁，藏书数万卷，刻《十三经》、十七
史、古今百家书，手自雠校，恒废寝食，世皆争购之。为
人孝友恭谨，又好施予。推官雷某赠之诗曰：‘行野渔
樵皆谢赈，入门童仆，尽抄书为实录’”云。所著有《和古
人诗》《和今人诗》《野外诗》《虞乡杂记》《隐湖小志》《海虞古
今文苑》《毛诗名物考》《宋词选》《明诗纪事》《明词英华》《明
僧弘秀集》《隐秀集》《国秀闺秀集》共若干卷。卒后，钱谦
益志其墓。